Muutettu ehdotus: EUROOPAN PARLAMENTIN JA NEUVOSTON DIREKTIIVI työntekijöiden työssään käyttämille työvälineille asetettavista turvallisuutta ja terveyttä koskevista vähimmäisvaatimuksista annetun direktiivin 89/655/ETY muuttamisesta toisen kerran (toinen direktiivin 89/391/ETY 16 artiklassa tarkoitettu erityisdirektiivi)

(komission EY:n perustamissopimuksen 250 (2) artiklan nojalla esittämä)

PERUSTELUT

A) PERIAATTEET

1. Marraskuussa 1998 komissio antoi ehdotuksen direktiiviksi työntekijöiden työssään käyttämille työvälineille asetettavista turvallisuutta ja terveyttä koskevista vähimmäisvaatimuksista annetun direktiivin 89/655/ETY [1] muuttamisesta toisen kerran [2].

[1] EYVL L 393, 30.12.1989, s. 13, sellaisena kuin se on muutettuna direktiivillä 95/63/EY (EYVL L 335, 30.12.1995, s. 28).

[2] EYVL C 247E, 31.8.1999, s. 23.

Amsterdamin sopimuksen tultua voimaan oikeusperusta muuttui entisestä 118 a artiklasta 137 artiklan 2 kohdaksi, ja menettely muuttui yhteispäätösmenettelyksi.

2. Talous- ja sosiaalikomitea antoi lausuntonsa 24. maaliskuuta 1999 [3].

[3] EYVL C 138, 18.5.1999, s. 30.

Alueiden komitea ilmoitti 23. marraskuuta 1999 päivätyssä kirjeessään, että se ei anna lausuntoa kyseisestä direktiiviehdotuksesta.

3. Euroopan parlamentti teki 21. syyskuuta 2000 ehdotuksen ensimmäisessä käsittelyssä 21 tarkistusta. Tällöin komissio ilmoitti kantansa kustakin tarkistuksesta ja ilmoitti, mitkä se saattoi hyväksyä ja mitkä ei.

Tällä perusteella komissio antaa tämän muutetun ehdotuksen.

4. Komissio on tehnyt kahdenlaisia muutoksia:

Osa muutoksista koskee Amsterdamin sopimuksen voimaantuloon liittyviä muotoseikkoja.

Osa muutoksista on tehty sellaisten parlamentin tarkistusten perusteella, jotka komissio hyväksyi osittain tai kokonaan.

B) KESKEISTEN MUUTOSTEN SELITYKSET

1. Riskienarviointi

Riskienarviointi ennen korkealla tehtävän työn aloittamista on tärkein ennaltaehkäisytoimenpide, ja se on toteutettava direktiivin 89/391/ETY [4] 6 artiklan ja direktiivin 89/655/ETY [5] 3 artiklan mukaisesti.

[4] EYVL L 183, 29.6.1989, s. 1.

[5] EYVL L 393, 30.12.1989, s. 13, sellaisena kuin se on muutettuna direktiivillä 95/63/EY, EYVL L 335, 30.12.1995, s. 28.

Tarkistus 10, jossa riskienarviointi on tikkaiden käytön edellytyksenä, on hyväksytty siten, että liitteen 4.1.2 kohta on muotoiltu uudelleen edellä mainitulla tavalla.

2. Työntekijöiden koulutus

Työntekijöiden asianmukainen erityiskoulutus on hyvin tärkeää korkealta putoamisista aiheutuvien työtapaturmien ehkäisyssä. Tarkistukset 5, 16 ja 19 on hyväksytty siten, että johdanto-osan kappale 8 ja liitteen 4.3.2 ja 4.3.6 kohdat on muotoiltu uudelleen siten, että koulutuksen ja pätevyyden käsitteet linjataan muiden alan tekstien kanssa.

Liitteen 4.3.6 kohdassa viitataan näin ollen suoraan alkuperäisen direktiivin 7 artiklaan.

3. Turvallisuus- ja riskitaso

Komissio hyväksyi tarkistukset 9 ja 12 (osittain), joissa tiukennetaan 4.1.1 kohdan (mahdollisimman korkea turvallisuustaso) ja 4.1.4 kohdan (vaarojen minimoiminen) tekstiä.

4. Tekniset tarkennukset ja parannukset

Tietyillä tarkistuksilla pyritään selkeyttämään ja tarkentamaan tekstiä. Komissio hyväksyi johdanto-osan kappaleisiin 5 ja 6 liittyvät tarkistukset 2 ja 3 sekä 4.2.1 ja 4.3.4 kohdan uudelleenmuotoilun jälkeen myös tarkistukset 13 ja 18.

Tarkistusten 14, 15, 17 ja 20 perusteella komissio teki teknisiä muutoksia, jotka liittyvät seuraavaan:

-työtasolle johtavien tikkaiden ylettyminen riittävän korkealle työtasoon nähden (liitteen 4.2.2 kohta),

-käsin kannettavat taakat tikkailla (liitteen 4.2.3 kohta),

-rakennustelineiden tukeminen (liitteen 4.3.3 kohta),

-liikuteltavien rakennustelineiden liikkumisenestolaitteet (liitteen 4.3.3 kohta)

-putoamista estävän yleisen suojalaitteen poistaminen ja paikoilleen paneminen uudelleen erityistöitä tehtäessä (liitteen 4.3.7 kohta).

Lisäksi komissio hyväksyi tarkistuksen 11, jossa poistetaan liitteen 4.1.3 kohdasta tulkinnanvarainen kohta. Komissio korvasi kohdan selkeämmällä tekstillä, joka koskee avunsaantia noustaessa köysien tai vaijerien avulla ja työskenneltäessä niiden varassa.

5. Itsenäiset ammatinharjoittajat

Komissio hyväksyi tarkistuksen 4 lisäämällä johdanto-osaan uuden kappaleen 7, jossa kehotetaan etsimään yhteisratkaisu kaikille tilapäistä korkealla tehtävää työtä tekeville, myös itsenäisiä ammatinharjoittajille.

Perustamissopimuksen määräysten vuoksi komissio ei voi mennä direktiivin 92/57/ETY [6] säännöksiä pidemmälle, mutta se valmistelee asiasta ehdotusta neuvoston suositukseksi.

[6] EYVL L 245, 26.8.1992, s. 6.

6. Kokonaan tai osittain hylätyt tarkistukset

Tarkistusta 6 (johdanto-osan 9 kappale) ja tarkistusta 7 (2 artiklan 3 kohta) ei hyväksytty, koska niillä pyrittiin muuttamaan jo moneen kertaan hyväksyttyä vakiotekstiä.

Komissio ei hyväksynyt tarkistuksessa 1 johdanto-osaan ehdotettua uutta kappaletta, koska sen mielestä asia sisältyy jo nykyiseen tekstiin. Samoin liitteen 4.1 kohdan alkuun ehdotettu putoamista estävän laitteen määritelmää (tarkistus 8) ei katsottu tarpeelliseksi, mutta komissio yhdenmukaisti termin käyttöä tekstissä. Komissio katsoi niin ikään, että direktiivissä 92/57/ETY säädetään riittävästi tarkistuksessa 21 esitetystä aiheesta liittyen merkintöihin rakennustelineillä.

Tarkistuksen 12 osalta (liitteen 4.1.4 kohta) komissio katsoo, että vastuuhenkilöltä vaadittu hyväksyntä on liian raskas hallinnollinen toimenpide, joka rasittaa liiaksi yrityksiä. Sama koskee luvattoman pääsyn estämistä aina työn keskeytyessä.

Tarkistuksessa 17 liikkuvien rakennustelineiden liikkumisenestolaitteiden merkitsemisen (liitteen 4.3.3 kohta) ei katsottu parantavan turvallisuutta.

1998/0327 (COD)

Muutettu ehdotus:

EUROOPAN PARLAMENTIN JA NEUVOSTON DIREKTIIVI

työntekijöiden työssään käyttämille työvälineille asetettavista turvallisuutta ja terveyttä koskevista vähimmäisvaatimuksista annetun direktiivin 89/655/ETY muuttamisesta toisen kerran (toinen direktiivin 89/391/ETY 16 artiklassa tarkoitettu erityisdirektiivi) (ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 137 artiklan 2 kohdan,

ottavat huomioon komission ehdotuksen [7], jonka se on tehnyt kuultuaan työturvallisuuden, työhygienian ja työterveyshuollon neuvoa-antavaa komiteaa,

[7] EYVL C........., .........., s. .....

ottavat huomioon talous- ja sosiaalikomitean lausunnon [8],

[8] EYVL C 138, 18.5.1999, s. 30.

kuultuaan alueiden komiteaa [9]

[9] Alueiden komitea ilmoitti 23 päivänä marraskuuta 1999 päivätyssä kirjeessään, että se ei anna lausuntoa kyseisestä direktiiviehdotuksesta.

noudattavat perustamissopimuksen 251 artiklassa määrättyä menettelyä,

sekä katsovat seuraavaa:

(1) Perustamissopimuksen 137 artiklan 2 kohdassa määrätään, että neuvosto voi antaa direktiivein säännökset vähimmäisvaatimuksista parantaakseen työympäristöä työntekijöiden turvallisuuden ja terveyden suojelemiseksi.

(2) Mainitun artiklan mukaan näissä direktiiveissä on vältettävä säätämästä sellaisia hallinnollisia, taloudellisia ja oikeudellisia rasituksia, jotka vaikeuttaisivat pienten ja keskisuurten yritysten perustamista taikka niiden kehittämistä.

(3) Niiden vaatimusten noudattaminen, joilla on tarkoitus taata parempi turvallisuus- ja terveystaso korkealla tehtävissä tilapäisissä töissä, on olennainen edellytys työntekijöiden turvallisuuden ja terveyden varmistamiseksi.

(4) Perustamissopimuksen 137 artiklan 2 kohdan nojalla annetut säännökset eivät estä jäsenvaltioita ylläpitämästä tai suunnittelemasta työympäristöä koskevia perustamissopimuksen mukaisia tiukempia suojatoimia.

(5) Korkealla tehtävässä työssä työntekijöiden turvallisuus- ja terveysriskit ovat erityisen korkeat ja he joutuvat alttiiksi erityisesti putoamisille korkealta ja vakaville työtapaturmille, jotka aiheuttavat paljon vahinkoja, myös kuolemaan johtavia vahinkoja.

(6) Työnantajan, joka aikoo toteuttaa tilapäisiä korkealla tapahtuvia töitä, on valittava työvälineet, jotka suojaavat riittävästi korkealta putoamisen riskeiltä.

(7) Kun itsenäiset ammatinharjoittajat ja työantajat harjoittavat itse ammattitoimintaa, joissa käytetään tilapäiseen korkealla tehtävään työhön tarkoitettuja työvälineitä, he saattavat vaarantaa työtekijöiden turvallisuuden ja terveyden. Tällöin on syytä etsiä yhteisratkaisu kaikille niille henkilöille, jotka osallistuvat tilapäisen korkealla tapahtuvan työn valmisteluun, toteuttamiseen ja saattamiseen päätökseen.

(8) Tikkaat ja rakennustelineet ovat ne välineet, joita käytetään kaikkein eniten suoritettaessa tilapäisiä korkealla tapahtuvia töitä, ja näin ollen tällaisia töitä suorittavien työntekijöiden turvallisuus ja terveys riippuu merkittävässä määrin näiden välineiden moitteettomasta käytöstä. On täsmennettävä, miten työntekijät voivat käyttää näitä välineitä mahdollisimman turvallisesti. Näin ollen on välttämätöntä järjestää työntekijöille asianmukaista erityiskoulutusta.

(9) Direktiivi on tarkoituksenmukaisin keino toteuttaa kyseiset tavoitteet, ja siinä rajoitutaan vain siihen, mikä on kaikkein välttämättömintä tavoitteiden toteuttamiseksi.

(10) Tämä direktiivi on konkreettinen osa sisämarkkinoiden sosiaalisen ulottuvuuden toteuttamista,

OVAT ANTANEET TÄMÄN DIREKTIIVIN:

I JAKSO

1 artikla

Tämän direktiivin liitteessä oleva teksti lisätään direktiivin 89/655/ETY liitteeseen II.

2 artikla: Loppusäännökset

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään ....... (kolmen vuoden kuluttua direktiivin antamisesta). Niiden on ilmoitettava tästä komissiolle viipymättä.

2. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

3. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

4 artikla

Tämä direktiivi on osoitettu kaikille jäsenvaltioille.

Brysselissä

Euroopan parlamentin puolesta Neuvoston puolesta

Puhemies Puheenjohtaja

LIITE

3.2.8 Töitä, joihin liittyy korkealta putoamisen riski, voidaan suorittaa ohjaamattomien kuormien nostamiseen käytettävillä työvälineillä ainoastaan erityisen perustelluissa olosuhteissa. Tällöin työntekijällä on oltava käytössään henkilösuojaimet putoamisen varalta.

4. Korkealla tehtävää tilapäistä työtä helpottavien työvälineiden käyttöä koskevat säännökset:

4.1 Yleistä

4.1.1 Jos työtä ei voida direktiivin 89/391/ETY 6 artiklan ja tämän direktiivin 3 artiklan mukaisesti suorittaa täysin turvallisesti eikä ergonomisesti hyväksyttävissä oloissa asianmukaisessa työtilassa, on valittava parhaiten soveltuvat työvälineet, jotta taataan ja pidetään yllä mahdollisimman korkea turvallisuustaso koko käytön ajaksi. Välineiden on sovittava kooltaan työn luonteeseen ja ennustettavissa olevaan rasitukseen, ja niissä on voitava liikkua vaaratta.

Paras mahdollinen menoväylä korkealla sijaitseviin tilapäisiin työpisteisiin on valittava kulkukertojen, työskentelykorkeuden ja käyttöajan mukaan. Valinnan on oltava sellainen, että työntekijät voidaan evakuoida välittömän vaaran uhatessa. Kulku menoväylältä lavoille, tasoille tai kävelysilloille ja niiltä poistuminen ei saa aiheuttaa ylimääräistä putoamisvaaraa.

4.1.2 Tikkaita on syytä käyttää korkealla sijaitsevana työpisteenä vain oloissa, joissa 4.1.1 kohdan huomioon ottaen turvallisempien työvälineiden käyttö ei ole perusteltua vähäisen vaaran vuoksi, ja siksi, että käyttö on lyhytaikaista tai työmaa on sellainen, ettei työnantaja voi muuttaa sitä.

4.1.3 Köysien tai vaijerien avulla saa nousta ja niiden varassa työskennellä ainoastaan erityistilanteissa ja seuraavin edellytyksin:

-järjestelmässä on vähintään kaksi tukiköyttä tai -vaijeria, joista kullakin on erillinen kiinnityspiste

-molemmissa tukiköysissä tai -vaijereissa on turvamekanismi, jonka avulla voidaan laskeutua vian sattuessa

-työntekijöiden työvälineet ja muut varusteet on kiinnitetty heidän valjaisiinsa

-työ on suunniteltava ja sitä on valvottava asianmukaisesti, jotta työntekijä saa tarvittaessa apua viipymättä,

-kyseisillä työntekijöillä on oltava tällaiseen työskentelyyn erityiskoulutus, johon sisältyvät pelastusmenetelmät.

4.1.4 Toimenpiteet työvälineisiin liittyvien vaarojen minimoimiseksi on suunniteltava sen mukaan, mikä työvälinetyyppi on edellä esitettyjen seikkojen perusteella valittu. Tarvittaessa on asennettava yleisiä putoamista estäviä suojalaitteita. Näiden suojalaitteiden on oltava rakenteeltaan ja vahvuudeltaan sellaisia, että ne estävät tai pysäyttävät putoamisen sekä ehkäisevät mahdollisuuksien mukaan työntekijöitä loukkaantumasta. Yleisten suojalaitteiden on oltava yhtäjaksoisia lukuun ottamatta niitä kohtia, joista pääsee tikkaille tai portaikkoon.

4.2 Tikkaiden käyttöä koskevat erityissäännökset

4.2.1 Tikkaat on sijoitettava siten, että ne seisovat vakaasti käytön aikana. Kannettavien tikkaiden on oltava vakaalla, kestävällä, sopivan kokoisella, paikallaan pysyvällä alustalla, jotta tikkaiden askelmat pysyvät vaakasuorina. Riipputikkaat on kiinnitettävä turvallisesti, ja köysi- ja vaijeritikkaita lukuun ottamatta, siten, että ne pysyvät paikallaan heilumatta.

4.2.2 Kannettavien tikkaiden alaosan luisuminen on estettävä käytön aikana joko pystypuiden ylä- tai alaosan kiinnittämisellä, luisumisen estävillä välineillä tai muilla vastaavan tehokkuuden takaavilla ratkaisuilla. Työtasolle johtavien tikkaiden pystypuiden on yletyttävä riittävän korkealle työtasoon nähden. Useista osista koottavia tai teleskooppitikkaita on käytettävä siten, että osat eivät liiku suhteessa toisiinsa. Siirrettävät tikkaat on asetettava liikkumattomaan asentoon ennen niille nousua.

4.2.3 Tikkaita on käytettävä siten, että työntekijät saavat niistä joka hetki hyvän tuen ja otteen. Erityisesti tikkaista on saatava hyvä ote, vaikka niillä kannettaisiinkin taakkoja käsin.

4.3 Rakennustelineitä koskevat erityissäännökset

4.3.1 Kun valitusta rakennustelineestä ei ole kestävyyslaskelmaa tai teline aiotaan pystyttää laskelmasta poiketen, kestävyyslaskelma on tehtävä.

4.3.2 Rakennustelineen monimutkaisuuden mukaisesti pätevän henkilön on laadittava pystytys-, käyttö- ja purkamissuunnitelma. Suunnitelma voi olla yleisluontoinen sovellussuunnitelma, johon lisätään poikkeuksellista rakennustelinettä koskevia yksityiskohtia.

4.3.3 Rakennustelineiden tuet on suojattava luisumisvaaralta joko tukipintaan kiinnittämällä, luisumista estävän laitteen avulla tai muulla yhtä tehokkaalla keinolla, ja kantavan pinnan on oltava riittävän kestävä. Rakennustelineet on tuettava siten, etteivät ne pääse liikkumaan. Liikuteltavissa rakennustelineissä on oltava laitteet, jotka estävät niitä liikkumasta itsestään, kun ne ovat valmiit käyttöön. Näiden laitteiden on oltava käytössä korkealla työskenneltäessä, ennen kuin kukaan menee rakennustelineille.4.3.4 Rakennustelineen tasojen on oltava mitoiltaan, muodoltaan ja kokoonpanoltaan sellaiset, että ne soveltuvat työn luonteeseen ja kannateltaviin taakkoihin ja niillä voi työskennellä ja liikkua turvallisesti. Niiden on oltava niin paksuja, että ne ovat turvallisia tukien väliseen etäisyyteen ja painolastiin nähden. Rakennustelineiden tasot on pystytettävä siten, etteivät niiden osat pääse liikkumaan normaalikäytössä. Tasoihin kuuluvien osien ja putoamista estävien yleisten suojalaitteiden väliin ei saa jäädä vaarallisia aukkoja.

4.3.5 Kun tietyt rakennustelineen osat eivät ole käyttövalmiita, erityisesti telinettä pystytettäessä, purettaessa tai muutettaessa, kyseiset osat on merkittävä yleisin varoitusmerkein ja ne on rajattava asianmukaisesti siten, että vaaralliselle alueelle pääsy estetään niiden määräysten mukaisesti, joilla direktiivi 92/58/ETY on saatettu osaksi kansallista lainsäädäntöä.

4.3.6 Rakennustelineitä saavat pystyttää, purkaa ja merkittävästi muuttaa pätevän henkilön johdolla vain sellaiset työntekijät, jotka ovat saaneet suunniteltuja toimenpiteitä koskevan 7 artiklan säännösten mukaisen asianmukaisen erityiskoulutuksen, joka liittyy erityisesti seuraavaan: kyseisen rakennustelineen pystytys- ja purkamisohjeen tuntemus ja rakennustelineen muuttaminen, kyseisen rakennustelineen turvallinen pystyttäminen, purkaminen tai muuttaminen, putoamisesta tai putoavista esineistä aiheutuvien riskien ennaltaehkäisytoimenpiteet, turvatoimenpiteet sääolosuhteiden muuttuessa siten, että niistä aiheutuu riski kyseisen rakennustelineen turvallisuudelle, sallittua kuormitusta koskevat ehdot ja mahdolliset muut edellä mainittuihin pystyttämiseen, purkamiseen ja muuttamiseen liittyvät riskit. Pätevällä henkilöllä ja työntekijöillä on työn aikana oltava liitteen 4.3.2 kohdassa tarkoitettu pystytys- ja purkamisohje.

4.3.7 Kun jokin työ edellyttää, että putoamista estävä yleinen suojalaite tilapäisesti poistetaan, otetaan käyttöön tehokkaita korvaavia turvatoimenpiteitä. Työ voidaan toteuttaa vasta, kun kyseiset toimenpiteet on hyväksytty. Kun erityistyö on päättynyt, putoamista estävä yleinen suojalaite pannaan jälleen paikoilleen .